भीलवाड़ा। नवरात्र विसर्जन के मौके पर एक बच्चे की बलि देकर उसके सिर को पूरे गांव में घुमाने का एक विडियो सोशल मीडिया में लगातार वायरल हो रहा है। इस विडियो में लोग एक बच्चे के कटे सिर को थाली में रखकर जुलूस निकालते दिख रहे हैं। लोग सोशल मीडिया पर इसे नरबलि बताकर लगातार शेयर कर रहे हैं। इस विडियो के सामने आने के बाद पुलिस प्रशासन में हड़कंप मच गया। विडियो के बारे में जानकारी जुटने के बाद राजस्थान पुलिस ने अपने आधिकारिक ट्विटर हैंडल पर इस मामले में सफाई दी है। अपने ट्वीट में राजस्थान पुलिस ने लिखा है, ‘सोशल मीडिया पर भीलवाड़ा जिले में बच्चे की बलि देकर गांव में जुलूस निकालने के विडियो में मनोरंजन को अंधविश्वास का रूप देकर भ्रमित किया गया। वास्तव में यह हर वर्ष की भांति नवरात्रि में जादू करतब से मनोरंजन का नाटकीय रूप है। ग्राम खाखला के कार्यक्रम को गलत तरीके से वायरल किया गया है।' जानकारी के अनुसार, भीलवाड़ा जिले के गंगापुर थाना स्थित खाखला गांव में हर साल नवरात्र के आखिरी दिन विसर्जन कार्यक्रम आयोजित किया जाता है। जादू-टोने के लिए मशहूर खाखला गांव में दशहरे के मौके पर हर साल गांव वाले जवारा विसर्जन के लिए शोभायात्रा निकालते हैं। इस साल भी गांव में शुक्रवार को शोभायात्रा निकाली गई थी। इस दौरान चारपाई पर कथित तौर पर एक थाली में बच्चे का कटा हुआ सिर रखा हुआ था। वहीं जुलूस में आगे चल रहे एक व्यक्ति ने तलवार पकड़ रखी है, जिसपर खून लगा हुआ है। विडियो में यात्रा के दौरान बड़ी संख्या में गांव के लोग भी मौजूद दिख रहे हैं।